Številka: 35409-38/2025-2570-18

Datum: 26. 5. 2025

Ministrstvo za okolje, podnebje in energijo izdaja na podlagi 123. člena Zakona o urejanju prostora (Uradni list RS, št. 199/21, 18/23 - ZDU-1O, 78/23 - ZUNPEOVE, 95/23 - ZIUOPZP, 131/23 - ZORFS, 23/24, 109/24, 25/25 - odl. US) v povezavi s 84. členom Zakona o varstvu okolja (Uradni list RS, št. 44/22, 18/23 - ZDU-10, 78/23 - ZUNPEOVE, 23/24 in 21/25 - ZOPVOOV) v zadevi ugotavljanja sprejemljivosti vplivov izvedbe plana na okolje za Spremembe in dopolnitve Občinskega prostorskega načrta Občine Ormož, spremembe in dopolnitve št. 3, pripravljavcu plana, Občini Ormož, Ptujska cesta 6, 2270 Ormož, naslednje

MNENJE

1. Vplivi izvedbe plana na okolje, ugotovljeni v postopku celovite presoje vplivov na okolje za Spremembe in dopolnitve Občinskega prostorskega načrta Občine Ormož, spremembe in dopolnitve št. 3 (URBIS d.o.o., urbanizem, arhitektura, projektiranje in storitve, št. projekta 2023-034/OPN, maj 2025) so sprejemljivi ob upoštevanju omilitvenih ukrepov.
2. V tem postopku stroški niso nastali.

Obrazložitev

I

Pripravljavec plana, Občina Ormož, Ptujska cesta 6, 2270 Ormož (v nadaljnjem besedilu: pripravljavec plana), je na Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo), dne 2. 4. 2025 po elektronski pošti posredoval vlogo s katero je zaprosil za izdajo mnenja o sprejemljivosti vplivov izvedbe Sprememb in dopolnitev Občinskega prostorskega načrta Občine Ormož, spremembe in dopolnitve št. 3 (v nadaljnjem besedilu: SD OPN3) na okolje po 123. Zakona o urejanju prostora (Uradni list RS, št. 199/21, 18/23 - ZDU-1O, 78/23 - ZUNPEOVE, 95/23 - ZIUOPZP, 131/23 - ZORFS, 23/24, 109/24, 25/25 - odl. US; v nadaljnjem besedilu: ZUreP-3).

Gradivo, predlog Sprememb in dopolnitev Občinskega prostorskega načrta Občine Ormož, spremembe in dopolnitve št. 3 in predlog okoljskega poročila, je bilo objavljeno na spletnem strežniku, na naslovu:

<https://dokumenti-pis.mop.gov.si/interno/obcinski_akti/3_predlog/ormoz/SD_OPN3/>

Na zgoraj navedenem spletnem strežniku je bilo dostopno naslednje gradivo:

* Predlog Odloka Spremembe in dopolnitve Občinskega prostorskega načrta Občine Ormož, spremembe in dopolnitve št. 3 (URBIS d.o.o., urbanizem, arhitektura, projektiranje in storitve, št. projekta 2023-034/OPN, marec 2025, maj 2025);
* Okoljsko poročilo za Tretje spremembe in dopolnitve občinskega prostorskega načrta Občine Ormož (Lučka, okoljske in prostorske študije, Vanja Šendlinger, s.p., št. projekta 44/2023, januar 2025);
* Obrazložitev odloka OPN SD3 - predlog (URBIS d.o.o., urbanizem, arhitektura, projektiranje in storitve, št. projekta 2023-034/OPN, marec 2024, dopolnitve oktober-november 2024, januar, marec 2025);
* Končno geološko poročilo o izvedenih raziskavah na območju nekdanjega glinokopa Hardeška šuma - Ormož (INŠTITUT BAM, inštitut za betone, asfalte in ostale materiale d.o.o., poročilo št. 046-2 Geo/BAM-24, april 2024);
* Hidrološko hidravlična študija za OPN SD3 in OPPN na območju nekdanjih glinokopov v Ormožu (Vodnogospodarski biro Maribor d.o.o., št. elaborata: 4376/24, julij 2024);
* Ocena vplivov na stanje površinskih voda za OPN SD3 in OPPN na območju nekdanjih glinokopov v Ormožu (po smernicah DRSV Priloga 3 - enostavna metoda), (Vodnogospodarski biro Maribor d.o.o., št. elaborata: 4405/24, september 2024, dop. oktober 2024);
* Hidrogeološke strokovne podlage z oceno vpliva spremembe prostorskega plana SD3 OPN občine Ormož na stanje podzemnih voda (G-WHISPER d.o.o., št. projekta 2419-E1, julij 2024).

Ministrstvo je v fazi ugotavljanja sprejemljivosti predloga SD OPN3 na okolje prejelo naslednja mnenja:

* mnenje Ministrstva za kmetijstvo, gozdarstvo in prehrano, Direktorata za kmetijstvo, št. 3502-54/2024/12 z dne 14. 5. 2025,
* mnenje Ministrstva za kmetijstvo, gozdarstvo in prehrano, Direktorata za gozdarstvo in lovstvo, št. 3401-40/2008/102 z dne 22. 4. 2025,
* mnenje Ministrstva za kulturo, Direktorata za kulturno dediščino, št. 3501-26/2024-3340-15 z dne 6. 5. 2025,
* mnenje Ministrstva za naravne vire in prostor, Direkcije Republike Slovenije za vode, št. 35021-23/2025-10 z dne 20. 5. 2025,
* mnenje Ministrstva za zdravje, Direktorata za javno zdravje, št. 354-11/2025-4 z dne 11. 4. 2025, s priloženim strokovnim mnenjem Nacionalnega laboratorija za zdravje, okolje in hrano št. 2940-09/1649-25/NP-5032680-1 z dne 10. 4. 2025,
* mnenje Zavoda Republike Slovenije za varstvo narave, Območna enota Maribor, št. 3563-0121/2024-24 z dne 21. 5. 2025,
* mnenje Zavoda za ribištvo Slovenije št. 4202-120/2024-10 z dne 12. 5. 2025.

Vloga je bila dne 23. 5. 2025 dopolnjena še z mnenjem Ministrstva za okolje, podnebje in energijo, Direktorata za okolje, Sektorja za ravnanje z odpadki, prejetim po elektronski pošti dne 19. 5. 2025 in mnenjem Ministrstva za okolje, podnebje in energijo, Direktorata za okolje, Sektorja za okolje, prejetim po elektronski pošti dne 14. 5. 2025.

II

Za predmetne SD OPN3 je bilo izdelano okoljsko poročilo (Okoljsko poročilo za Tretje spremembe in dopolnitve občinskega prostorskega načrta Občine Ormož, Lučka, okoljske in prostorske študije, Vanja Šendlinger, s.p., št. projekta 44/2023, januar 2025). Ministrstvo je v postopku izdalo mnenje št. 35409-105/2024-2570-9 z dne 24. 1. 2025, da je okoljsko poročilo ustrezno.

Okoljsko poročilo in plan SD OPN3 sta bila javno razgrnjena od 30. 1. 2025 do 7. 3. 2025, v prostorih Občine Ormož, Ptujska cesta 6, Ormož. Digitalno gradivo dopolnjenega osnutka navedenega prostorskega akta in okoljskega poročila je bilo dostopno na spletni strani Občine Lenart, na naslovu [www.ormoz.si](http://www.ormoz.si) in [www.geoprostor.net](http://www.geoprostor.net). V okviru javne razgrnitve gradiva je bila v prostorih Občine Ormož izvedena tudi javna obravnava, in sicer 12. 2. 2025 ob 16.00 uri. V času javne razgrnitve in javne obravnave je javnost podala eno pisno pripombo. V pripombi so občani vasi Dobrava navedli, da so načrtovani proizvodni objekti na območju Gospodarske cone Glinokop oddaljeni od stanovanjskih hiš v naselju Dobrava od 100 do 120 m, kar bo vplivalo na spremembe bivalnega okolja in s tem na kakovost bivanja v tem naselju, zaradi povečanega hrupa v okolju, tresljajev tal, zaradi tehnoloških postopkov v sami proizvodnji, drugih emisij in obremenitev, ki bi imele negativne vplive za zdravje ljudi in kakovost bivanja. Pripravljavec plana je pripravil Stališča do pripomb z javne razgrnitve in jih javno objavil na spletni strani Občine Ormož, na naslovu <https://www.ormoz.si/razpis/1074861>. Po pregledu predloženega gradiva ministrstvo ugotavlja, da iz okoljskega poročila izhaja, da je izvedba gospodarske cone poseg v prostor, ki predstavlja določen vpliv na okolje. Na osnovi okoljske presoje je bilo nadalje ugotovljeno, da vplivi na zdravje ljudi v širšem območju ob upoštevanju omilitvenih ukrepov ne bodo bistveni. Ministrstvo je v postopku pridobilo tudi mnenje Ministrstva za zdravje (mnenje št. 354-11/2025-4 z dne 11. 4. 2025, s priloženim strokovnim mnenjem Nacionalnega laboratorija za zdravje, okolje in hrano št. 2940-09/1649-25/NP-5032680-1 z dne 10. 4. 2025) iz katerega izhaja, da so vplivi predmetnih SD OPN3 s stališča varovanja zdravja ljudi pred vplivi iz okolja sprejemljivi.

III

Po določilu 123. člena ZUreP-3 občina, po objavi predloga plana in predloga okoljskega poročila, pozove ministrstvo, pristojno za celovito presojo vplivov na okolje, da v 45 dneh ugotovi, ali so vplivi izvedbe predloga plana na okolje sprejemljivi. Ministrstvo, pristojno za celovito presojo vplivov na okolje, pri tem, kot posvetovanje z organi, ki jih zadevajo okoljski vplivi, upošteva tudi mnenja tistih državnih nosilcev urejanja prostora, ki sodelujejo pri celoviti presoji vplivov na okolje.

Po 84. členu Zakona o varstvu okolja (Uradni list RS, št. 44/22, 18/23 - ZDU-10, 78/23 - ZUNPEOVE, 23/24 in 21/25 - ZOPVOOV; v nadaljnjem besedilu ZVO-2) ministrstvo, ob upoštevanju mnenj ministrstev in organizacij iz 80. člena tega zakona, izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolja ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 81. člena ZVO-2. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Ministrstvo je v postopku ugotavljanja sprejemljivosti vplivov SD OPN3 na okolje pridobilo mnenja nosilcev urejanja prostora in ministrstev in organizacij, ki sodelujejo v postopku celovite presoje vplivov na okolje, in sicer: mnenje Ministrstva za kmetijstvo, gozdarstvo in prehrano, Direktorata za kmetijstvo in Direktorata za gozdarstvo in lovstvo, mnenje Ministrstva za kulturo, Direktorata za kulturno dediščino, Mnenje Ministrstva za okolje, podnebje in energijo, Direktorata za okolje, Sektorja za okolje in Sektorja za ravnanje z odpadki, mnenje Direkcije Republike Slovenije za vode, mnenje Ministrstva za zdravje, Direktorata za javno zdravje, s priloženim mnenjem Nacionalnega laboratorija za zdravje, okolje in hrano, mnenje Zavoda Republike Slovenije za varstvo narave in mnenje Zavoda za ribištvo Slovenije.

Ministrstvo za kmetijstvo, gozdarstvo in prehrano, Direktorat za kmetijstvo, je podalo mnenje št. 3502-54/2024/12 z dne 14. 5. 2025, v katerem je ugotovilo, da so bile pri pripravi SD OPN3 ugotovitve in usmeritve s področja varovanja kmetijskih zemljišč ustrezno upoštevane. Ministrstvo za kmetijstvo, gozdarstvo in prehrano daje k predlogu SD OPN3 pozitivno mnenje in hkrati daje pozitivno mnenje tudi k predlogu okoljskega poročila.

Ministrstvo za kmetijstvo, gozdarstvo in prehrano, Direktorat za gozdarstvo in lovstvo, je podalo mnenje št. 3401-40/2008/102 z dne 22. 4. 2025, v katerem je navedlo, da je okoljsko poročilo za SD OPN3 s področij gozdarstva in lovstva ustrezno ter da so vplivi izvedbe predmetnega plana na okolje s stališča gozdarstva in lovstva sprejemljivi.

Ministrstvo za kulturo, Direktorat za kulturno dediščino, je podalo mnenje št. 3501-26/2024-3340-15 z dne 6. 5. 2025, v katerem je navedlo, da je okoljsko poročilo ustrezno in da so rešitve v predlogu SD OPN3 Ormož ustrezne in izvedba plana z vidika varstva kulturne dediščine sprejemljiva. Glede na navedeno na predlog prostorskega akta izdajajo pozitivno mnenje.

Ministrstvo za okolje, podnebje in energijo, Direktorat za okolje, Sektor za ravnanje z odpadki, je dne 19. 5. 2025, po elektronski pošti, podalo mnenje iz katerega izhaja, da so predlagane rešitve z vidika ravnanja z odpadki sprejemljive.

Ministrstvo za okolje, podnebje in energijo, Direktorat za okolje, Sektor za okolje, je dne 14. 5. 2025, po elektronski pošti, podalo mnenje iz katerega izhaja, da so vplivi plana na okolje z vidika varstva tal sprejemljivi.

Direkcija Republike Slovenije za vode (v nadaljnjem besedilu: DRSV) je podala mnenje 35021-23/2025-10 z dne 20. 5. 2025, v katerem je navedla, da predmetno okoljsko poročilo ustrezno vrednoti in opredeljuje vplive izvedbe SD OPN3 na vodni režim in stanje voda. DRSV nadalje ugotavlja, da so bili omilitveni ukrepi iz okoljskega poročila ustrezno preneseni v predlog SD OPN3 in da so vplivi izvedbe SD OPN3 na stanje voda in vodni režim sprejemljivi.

Ministrstvo za zdravje, Direktorat za javno zdravje, je v mnenju št. 354-11/2025-4 z dne 11. 4. 2025, priložilo strokovno mnenje Nacionalnega laboratorija za zdravje, okolje in hrano št. 2940-09/1649-25/NP-5032680-1 z dne 10. 4. 2025, s katerim v celoti soglaša in v katerem je navedeno, da je okoljsko poročilo za predmetne SD OPN3 ustrezno, predlog plana pa s stališča varovanja zdravja ljudi pred vplivi iz okolja sprejemljiv.

Zavod Republike Slovenije za varstvo narave, Območna enota Maribor, je podal mnenje št. 3563-0121/2024-24 z dne 21. 5. 2025, v katerem je navedel, da predlog SD OPN3 v celoti upošteva vsebino splošnih naravovarstvenih smernic in vključuje ukrepe določene v okoljskem poročilu. Iz mnenja nadalje izhaja, da so vplivi izvedbe SD OPN3 s stališča varstva narave sprejemljivi.

Zavod za ribištvo Slovenije (v nadaljnjem besedilu ZZRS) je podal mnenje št. 4202-120/2024-10 z dne 12. 5. 2025, v katerem je navedel, da so bile s strani ZZRS podane smernice upoštevane in smiselno vključene v projektno dokumentacijo, zato k predlogu predmetnih SD OPN3, s stališča ribištva, podajajo pozitivno mnenje.

IV

Po pregledu celotnega gradiva in na podlagi prejetih pozitivnih mnenj nosilcev urejanja prostora in ministrstev in organizacij, ki sodelujejo v postopku celovite presoje vplivov na okolje je ugotovljeno, da so vplivi izvedbe predmetnih SD OPN3 na okolje, obravnavani v okoljskem poročilu, nebistveni ob upoštevanju omilitvenih ukrepov. Omilitveni ukrepi iz okoljskega poročila so smiselno upoštevani v predlogu SD OPN3. Iz mnenj nosilcev urejanja prostora k predlogu SD OPN3 sledi, da so vplivi njegove izvedbe na okolje z vidika njihovih pristojnosti sprejemljivi, s čimer se strinja tudi ministrstvo. Skladno z navedenim ministrstvo meni, da so vplivi izvedbe SD OPN3 na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Omilitveni ukrepi so smiselno vključeni v predlog odloka o SD OPN3 v 129. členu. Spremljanje stanja se izvaja v skladu s področnimi predpisi.

V tem postopku posebni stroški niso nastali, zato je ministrstvo odločilo tako, kot izhaja iz točke 2 izreka tega mnenja.

|  |  |  |
| --- | --- | --- |
| Pripravila:mag. Alenka CofPodsekretarka |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Občina Ormož, Ptujska cesta 6, 2270 Ormož, obcina@ormoz.si

V vednost (elektronsko):

* Ministrstvo za kulturo, Direktorat za kulturno dediščino, gp.mk@gov.si
* Ministrstvo za naravne vire in prostor, Direkcija Republike Slovenije za vode, gp.drsv@gov.si
* Ministrstvo za okolje, podnebje in energijo, Direktorat za okolje, Sektor za ravnanje z odpadki, gp.mope@gov.si
* Ministrstvo za okolje, podnebje in energijo, Direktorat za okolje, Sektor za okolje, gp.mope@gov.si
* Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si
* Ministrstvo za kmetijstvo, gozdarstvo in prehrano, Direktorat za gozdarstvo in lovstvo, gp.mkgp@gov.si
* Ministrstvo za zdravje, Direktorat za javno zdravje, gp.mz@gov.si
* Zavod RS za varstvo narave, Območna enota Maribor, info.mb@zrsvn.si
* Zavod za ribištvo Slovenije, info@zzrs.si